Stat Iżlamiku: Il-qtil tal-bdot Ġordaniż ikkundannat mill-Al Qaeda wkoll
Il-qtil brutali tal-bdot militari mill-Ġordan, Moaz al-Kasasbeh kien ikkundannat saħansitra mill-estremisti Iżlamiċi tal-Al Qaeda kif ukoll mingħand estremisti Iżlamiċi oħra fosthom militanti li għamlu mal-għaxar snin fil-ħabs wara li wettqu attakki kontra l-Istati Uniti. Il-kundanna waslet ukoll mingħand mexxejja Iżlamiċi ewlenin, bil-Kap Iżlamiku tal-Università fil-Kajr, Ahmed al-Tayib jikkundanna bil-qawwa l-mod kif il-bdot inqatel mill-jiħadisti tal-Istat Iżlamiku. Il-bdot inħaraq ħaj hekk kif ingħata n-nar meta kien miżmum f'gaġġa. Huwa kien inħataf f'Diċembru li għadda wara li l-ajruplan li kien fih ikkraxxja fis-Sirja. Il-Ġordan huwa wieħed mill-pajjiżi li jiffurmaw il-koalizzjoni kontra l-Istat Iżlamiku. Fil-postijiet ewlenin madwar il-Kalifat tal-Istat Iżlamiku ġew installati screens kbar biex kulħadd isegwi l-filmat tal-eżekuzzjoni tal-bdot. Fost dawk preżenti kien hemm ukoll tfal. Din ġabet rabja kbira fost l-Iżlamiċi moderati speċjalment fil-Ġordan. Membri tal-Al Qaeda fil-Jemen ikkundannaw il-qtil u qal li din hija prova tal-qerq tal-Istat Iżlamiku.